Gair bach gan hen Goeden Ywen yr Eglwys

O’n ni’n teimlo’r henaint yn dod arnaf ers tipyn bach ond ces dipyn o shiglad y dydd o’r blaen pan ddath y dyn hyn ‘nol ma’! Fuodd e’ o biti’r lle sbel ‘nol yn pocran obiti bedd Martha Llwyd, a wedyn dyma fachgen ifanc yn cyrraedd a llif yn ei law. Fe gredes i wir fod e’n mynd i dorri fi lawr! Ond Na! Diolch byth dim ond trimo ychydig ar y canghennau gwaelod uwchben y bedd nath e’ cyn rhoi arwydd lan. Y tro hyn dyma’r dyn ma’ yn rhoi corden hir o amgylch fy moncyff cyn cyhoeddi fy mod o ugen troedfedd o dewder ac felly fy mod rhyw 800 oed. Wel y mowredd annwyl pwy fase’n meddwl!

Daw rhai pethau’n ôl i’r cof am fy ieuenctid. Ma’r eglwys ma dipyn yn henach na fi cofiwch a sa i’n cofio dim am y pump saint. Ond wy’n cofio rhai o’r tywysogion Cymreig yn dod ma, Widigada o’n nhw’n galw’r lle. Cofio’u clywed nhw’n son tipyn am Sant Teilo yn yr eglwys, o’dd popeth yn Lladin bryd ni. Plannwyd fi mewn man perffaith i weld beth oedd yn digwydd o gylch y fynwent a’r pentre’ i gyd. O’dd bobol yn cal lot o sbri nol yn nyddie y grefydd Gatholig; bois a merched yn dawnsio a chanu oddi tanaf ar ddydd Calan Mai a’r cwrw yn llifo o’r dafarn drws nesa (Ger y llan yw e’ nawr). Er bod pawb yn cael dydd bant ar Galan Mai o hyd sneb yn dod ma bellach achos mi ddododd y Methodistied na stop ar bob sbort rhyw ddwy ganrif ‘nol.

Amser o’n i’n ifanc deiau’r milwyr yma’n amal i docio rhai o’m canghennau i wneud bwa mawr ac yna hyfforddi’r bechgyn i saethu. Wedyn fydde nhw’n bwrw bant i Ffrainc i ymladd, ac ‘r odd y rhan fwya ohonynt yn dychwelid. Rhai canrifoedd wedyn dath dryllie a ches i lonydd ar ôl ni. Ma pethe’n newid o hyd a wy’n gweld ishe’r holl geffyle na! Y tywysogion, y milwyr, y ffermwyr a’r pregethwyr, o’n nhw i gyd yn paso ar gefn ceffyl, a na bar pert odd yn tynnu’r elor diwrnod angladd. Tua chan mlynedd ‘nol o’dd hi pan ges i ofon ofnadw! Dath rhyw fath o gart hibo’n hwthi a rhochian rhywbeth yn debyg i sŵn y peth trên na sy’n carlamu lan yn y pentre’ top. Wedo’n nhw ma Motor Car o’dd e’ a wedyn dath lot fwy o nhw obiti’r lle i darddi ar yr heddwch ac yn y diwedd rhai mowr llawer mwy stwrllyd, loris o’dd enwau rhain. Anamal iawn y gwela i geffyl y dyddie hyn ond ma na un ferch wedi gwishgo’n smart yn mynd hibo ar gefen un ambell waith. So’r cwn yn gwitho bellach, dim ond waco rownd pentre gyda’r Seison!

Ma pobol wedi newid fyd! Yn yr hen amser ‘rodd yr eglwys a’r capel yn orlawn ac ‘ron nhw’n cloncan am spel wedi dod mas, fel ni o’n ni’n dod i wbod y clecs i gyd. Pwy ddiwrnod mi guodd y capel am byth, a fach iawn sy’n tywyllu drws yr eglwys bellach os na fydd na angladd fawr. A rheina sy’n dal i ddod, so nhw’n aros i gloncan bellach, felly sda fi’m syniad be sy’n mynd mlan dyddie hyn. A gwëid y gwir so pobol yn siarad â'i gilydd dyddie hyn, dim ond ffidlan a rhyw declyn yn i llaw a wedyn stico fe yn i clust. A pheth arall chlywch i’m lot o Gwmrag ma nawr, gormod o Seison. Ond sach ni, pan fydd y gwynt yn y man iawn daw sŵn yr heniaith o’r ysgol lan rhewl.

Er bo fi’n clatsho mlan wy’n teimlo itha iach, yn dal i dyfu canghennau itha iach bob blwyddyn, ond fi’n dechre becso obiti rhai pethe. O fan hyn gallai weld yn glir draw at y Ficerdy, a’r diwyrnod o’r blan fe dor nhw rhai o’n hen ffrindie i lawr. Jawch! Halodd na i fi feddwl a’i fi fydd nesa? Odw i ar y list? Odd y dyn ddath ma i fesur i weld yn ddigon teidi, a wedodd e’ achos bo fi mor hen y dylen ni gal dou air Sisneg mowr, *Preserfeshion Order*, medde fe. Ond pwy i chi’n holi obiti’r pethe ma achos sdim Ficer ma bellach chwaith? Ma pethe wedi mynd yn ofid!

Arwy 2015